กสิกรไทยปลื้มยอดสินเชื่อเอสเอ็มอีโต
กสิกรไทยยิ้ม เอสเอ็มอีกลุ่มไทยเข้มแข้งและเกษตรดันยอดสินเชื่อโต
31 มี.ค. 2553

กสิกรไทยยิ้ม เอสเอ็มอีกลุ่มไทยเข้มแข้งและเกษตรดันยอดสินเชื่อโต 
 




นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ไตรมาสแรก ปี 2553 สินเชื่อกลุ่มลูกค้าธุรกิจขนาดกลางและขนาดย่อม (เอสเอ็มอี) เติบโตได้จากลูกค้า 2 กลุ่มหลักๆได้แก่ กลุ่มก่อสร้าง เป็นผลมาจากโครงการไทยเข้มแข็ง และกลุ่มธุรกิจเกษตร ที่ได้รับประโยชน์จากราคาสินค้าเกษตรที่ปรับเพิ่มขึ้น        
นอกจากนี้ ภาวะเศรษฐกิจของไทยในปีนี้ว่ามีแนวโน้มฟื้นตัวอย่างชัดเจน สังเกตุได้จากผู้ประกอบการเอสเอ็มอีได้ขอสินเชื่อเพิ่มขึ้นจำนวนมาก ทำให้ในไตรมาสแรกธนาคารได้อนุมัติสินเชื่อให้ผู้ประกอบการเอสเอ็มอีไปแล้วเกือบ 5 หมื่นล้านบาท ซึ่งเป็นแนวโน้มที่ดีต่อเนื่องจากครึ่งหลังของปี 2552 และเทียบกับช่วงเดียวกันของปี 2552 ที่มีการอนุมัติสินเชื่อ 2.6 หมื่นล้านบาท แล้วมีการขยายตัวประมาณ 85%
อย่างไรก็ตาม เนื่องจากไตรมาสแรกจะเป็นช่วงนอกฤดูการใช้วงเงินสินเชื่อของเอสเอ็มอีบางกลุ่ม จึงทำให้ยอดสินเชื่อสุทธิในไตรมาสแรกปี 2553 เติบโตประมาณ 7,200 ล้านบาท หรือเพิ่มขึ้น 2% จากสิ้นปี 2552 ในขณะที่ช่วงเดียวกันของปีที่แล้วจะติดลบ 2%  ทั้งนี้ธนาคารมีเป้าหมายที่จะปล่อยสินเชื่อเอสเอ็มอีในปี 2553 เพิ่มสุทธิประมาณ 2 หมื่นล้านบาท หรือเติบโต 8-10%
ปัจจุบัน ธนาคารมีลูกค้าเอสเอ็มอี 4.72 แสนราย ปีนี้จะเน้นเพิ่มกลุ่มลูกค้าที่เป็นนักธุรกิจรายใหม่ เนื่องจากแนวโน้มคนรุ่นใหม่มีความต้องการเป็นเจ้าของกิจการของตนเองเพิ่มมากขึ้น ผ่านบริการสนับสนุนธุรกิจเริ่มต้นกสิกรไทย เพื่อให้การสนับสนุนด้านเงินทุน และองค์ความรู้แบบครบวงจรแก่ผู้ประกอบการเอสเอ็มอีที่อยู่ในช่วงเริ่มต้นธุรกิจ